-ياعم ماتشغلش نفسك بيا، خلينا فيك انت.. يلا استعد للمرحلة اللي جاية، بس قبل ما افتح النور واشرحلك المرحلة دي، هدردش معاك في كام حاجة كده لحد ما تفوق خالص من أثر المُخدر.. قولي يامتر.. تفتكر ليه المحامي بيلبس روب اسود؟.. استنى استنى ماتجاوبش، انا هقولك.. في فرنسا، سنة ١٨٩٧.. كان في قاضي قاعد في البلكونة وقت العصر كده، بيشرب فنجان قهوة.. القاضي ده وهو قاعد منسجم وسرحان، اتنفض من مكانه لما شاف جريمة قتل بتحصل قدامه.. ومش بس شاف جريمة القتل، ده كمان شاف ملامح القاتل كويس اوي، وشاف كل تفاصيل الجريمة.. ومع مرور الأيام وبعد ما القاتل ده اتقبض عليه بعد ما كان هربان واتجاب بعد كده، اتعرض قدام القاضي.. وطبعًا القاضي لأنه كان شاهد على اللي حصل، حَكم على المتهم بالإعدام، وماستكفاش بالحُكم وبس، ده كمان حضر الإعدام اللي تم عن طريق المقصلة، بس قبل الحُكم كان في حاجة غريبة في القضية، المتهم وقت المُحاكمة، قدر يجيب كذا شاهد أثبتوا إنه كان موجود في مكان تاني وقت وقوع الجريمة، بس للأسف القاضي ماهموش شهادة الشهود وقال الحُكم بُناءًا على اللي شافه.. وتمر الأيام والشهور ويجي قدام القاضي نفس المتهم تاني، نفس الشخص، نفس الملامح، والمرة دي متهم في قضية تانية!.. حاجة غريبة مش كده؟.. وقتها القاضي سأل المتهم وقال له، مش انا اديتك اعدام من شهور وحضرت التنفيذ بنفسي!.. ازاي واقف قدامي دلوقتي والمفروض احاكمك في قضية تانية؟.. وحتى لو هربت.. هتكون قدرت تهرب ازاي وانت ميت؟.. بص المتهم للقاضي وقال له كلام نزل عليه زي الصاعقة، المتهم قال للقاضي بكل برود إنه فعلًا ارتكب الجريمة الأولى، اللي هي جريمة القتل اللي شافها القاضي، وبعد ما ارتكبها هرب، واللي اتقبض عليه يبقى اخوه التؤام.. اخوه التؤام هو اللي اتعدم ظلم!